Az 1950-es világbajnokság selejtezőitől visszaléptek. Az 1950-es és az 1960-as években megrendezett nyolc rangos nemzetközi torna (5 világbajnokság és 3 Európa-bajnokság) közül, csak egyetlen egyre, az 1954-es világbajnokságra jutottak ki. Nyilván ebben közrejátszott az amatőr szellemiség is. 1972-ben azonban bevezették a főállású labdarúgók intézményét, mire a nemzeti válogatott eredményei látványosan javulni kezdett Raymond Goethals irányítása alatt. Világbajnokságon legközelebb 1970-ben vettek részt Mexikóban. A csoportkörből nem jutottak tovább. El Salvadort legyőzték 3–0-ra, de a Szovjetuniótól 4–1-s, Mexikó ellen pedig 1–0-s vereséget szenvedtek. Az 1972-es Európa-bajnokságnak Belgium adott otthont. A négycsapatos torna elődöntőjében az NSZK-val találkoztak. Gerd Müller góljaival a németek 2–0-s előnyre tettek szert, amire csak Odilon Polleunis tudott válaszolni. A bronzmérkőzésen 2–1-re legyőzték Magyarországot. A belgák góljait Raoul Lambert és Paul Van Himst szerezték. Az 1974-es és az 1978-as világbajnokságra, illetve az 1976-os Európa-bajnokságra nem jutottak ki.